钦定古今图书集成/理学汇编/学行典/第263卷 > 朱百年
## 钦定古今图书集成/理学汇编/学行典/第263卷 > 朱百年

按《宋书隐逸传》：“朱百年，会稽山阴人也。祖恺之，晋右
卫将军。父涛，扬州主簿。百年少有高情，亲亡，服阕，携
妻孔氏入会稽南山，以伐樵采箬为业。以樵箬置道
头，辄为行人所取，明旦亦复如此。人稍怪之，积久方
知是朱隐士所卖，须者随其所堪多少，留钱取樵箬
而去。或遇寒雪，樵箬不售，无以自资，辄自搒船送妻”
还孔氏，天晴复迎之。有时出山阴为妻买缯彩三五
尺。好饮酒，遇醉或失之。颇能言理，时为诗咏，往往有
高胜之言。郡命功曹，州辟从事，举秀才，并不就。隐迹
避人，唯与同县孔凯友善。凯亦嗜酒，相得辄酣，对饮
尽懽。百年家素贫，母以冬月亡，衣并无絮，自此不衣
绵帛。尝寒时就凯宿，衣悉袷布。饮酒醉眠，凯以卧具
覆之，百年不觉也。既觉，引卧具去体，谓凯曰：“绵定奇
温。”因流涕悲恸，凯亦为之伤感。除太子舍人，不就。颜
峻为东扬州，发教饷百年谷五百斛，不受。时山阴又
有寒人姚吟，亦有高趣，为衣冠所重。义阳王昶临州，
辟为文学从事，不起。峻饷吟米二百斛，吟亦辞之。百
年孝建元年卒山中，时年八十七。蔡兴宗为会稽太
守，饷百年妻米百斛，百年妻遣婢诣郡门，奉辞固让。
时人美之，以比《梁鸿妻》。